
[bookmark: TextBodyBegin]Europski parlament,
–	uzimajući u obzir svoje prethodne rezolucije o Tadžikistanu,
–	uzimajući u obzir članak 144. stavak 5. i članak 132. stavak 4. Poslovnika,
A.	budući da se funkcija demokratske kontrole neovisnih medija u Tadžikistanu tijekom posljednjeg desetljeća stalno pogoršavala i da su tadžikistanski mediji sad u najgorem stanju otkad je ta država 1991. postala neovisna;
B.	budući da su od listopada 2022. zbog izvješćivanja o socijalnim pitanjima i kršenju ljudskih prava, među ostalim u autonomnoj oblasti Gorski Badahšan, vlasti na kaznu zatvora u trajanju od sedam do više od 20 godina osudile brojne novinare, među kojima su Abdulo Gurbati, Daler Imomali, Zavkibek Sajdamini, Abdusator Pirmuhamadžoda, Ulfathonim Mamadšojev, Hušruz Jumajev i Huršed Fozilov; budući da se „Zakon o borbi protiv ekstremizma” i „Zakon o borbi protiv terorizma” upotrebljavaju za progon novinara, što su stručnjaci UN-a osudili u srpnju 2023.;
C.	budući da se jedine dvije važne neovisne informativne agencije, Azija-Plus i lokalni radio Ozodi koji djeluje u okviru Radija Slobodna Europa, redovito suočavaju s uznemiravanjem i prijetnjama, uključujući poteškoće pri dobivanju akreditacija i kaznene optužbe, posebno protiv novinara Rustamija Jonija; budući da novinari koji vode neovisnu televiziju Azda u egzilu izvješćuju o tome da je njihova rodbina koja je ostala u zemlji izložena stalnom pritisku tadžikistanskih sigurnosnih službi;
D.	budući da pritisak vlasti na domaće medije i autocenzuru olakšava širenje ruske propagande i dezinformacija, posebno gušenjem izvješćivanja o aktualnoj ratnoj agresiji na Ukrajinu;
1.	oštro osuđuje aktualnu represiju, uključujući antiekstremističko zakonodavstvo, nad neovisnim medijima, kritičarima vlade, aktivistima za ljudska prava i neovisnim odvjetnicima; osuđuje zatvaranje neovisnih medija i internetskih stranica, uključujući internetske medijske kuće Pamir Daily News, New Tajikistan 2 i Akhbor.com;
2.	osuđuje sva politički motivirana suđenja i nepostojanje poštenih i javnih saslušanja pred neovisnim sudovima; apelira na vlasti da prestanu progoniti novinare, da odmah i bezuvjetno puste na slobodu one koji su proizvoljno pritvoreni i odbace sve optužbe protiv njih, da zaustave progon odvjetnika koji brane kritičare vlade i puste na slobodu odvjetnike za ljudska prava Manučera Holiknazarova i Buzurgmera Jorova;
3.	poziva vladu da zatvorenicima osigura pristup odgovarajućoj zdravstvenoj skrbi; poziva na temeljitu istragu navoda o zlostavljanju u pritvoru i prisilnim priznanjima te na privođenje odgovornih pravdi;
4.	poziva vladu da osigura sigurno radno okružje za medijske djelatnike i borce za ljudska prava u skladu s međunarodnim obvezama Tadžikistana u području ljudskih prava; ponovno ističe da je slobodan i neovisan rad medija i organizacija civilnog društva temelj svakog demokratskog društva; ustraje u tome da bi stanje slobode izražavanja u Tadžikistanu trebalo uzeti u obzir pri procjeni primjene općeg sustava povlastica plus (OSP+) i tijekom pregovora o novom sporazumu o pojačanom partnerstvu i suradnji između EU-a i Tadžikistana;
5.	poziva Komisiju, ESVD i države članice da povećaju potporu civilnom društvu, borcima za ljudska prava i neovisnim medijskim djelatnicima u Tadžikistanu, među ostalim financiranjem i izdavanjem viza onima kojima je potrebna zaštita;
6.	poziva međunarodne institucije da nastave pratiti stanje ljudskih prava u Tadžikistanu;
7.	nalaže svojoj predsjednici da ovu Rezoluciju proslijedi Vijeću, Komisiji, Visokom predstavniku / potpredsjedniku Komisije, državama članicama EU-a, UNHCR-u te predsjedniku, vladi i parlamentu Tadžikistana.

